Flere af justitsvæsenets pinger var ved at få grøden i den gale hals, da de søndag morgen læste udmeldingerne fra den ny rigsadvokat, Jan Reckendorff. Landets øverste anklager lægger op til et markant stilskifte og ser det som sin opgave at gå til kanten for at føre regeringens politik ud i livet – især i sager om kriminelle udlændinge.

»Jeg har meget stor lydhørhed over for den siddende regering«, siger Jan Reckendorff og betoner, at han ifølge loven er underlagt justitsministeren, selv om anklagemyndigheden historisk har haft en udstrakt grad af uafhængighed af det politiske system.

I sidste ende er det op til domstolene at afgøre, om anklagemyndighedens tiltaler kan føre til en dom, og ifølge Den Danske Dommerforenings formand, Mikael Sjöberg, er »det godt at være advaret« om de nye toner fra rigsadvokatens kontor.